Er fedme en kropstype?

Dina Amlund mener også, at det at være tyk kan sammenlignes med eksempelvis højde og hårfarve.

- At være tyk er en kropstype, man har, ligesom det at være høj og lav og have alle mulige hårfarver og øjenfarver, sagde hun i 4. division på P1.

De eksperter, Detektor har talt med, er enige om, at biologien og genetikken spiller en rolle. Men det betyder ifølge professor Søren Moestrup ikke, at det er det eneste, der afgør, om man bliver tyk.

- Der er en genetisk komponent, men der er også mange andre ting, der afgør, hvor meget man vejer: sociale, psykologiske og kulturelle faktorer. Man kan bare tage det faktum, at der er en fedmeepidemi i gang. Der er de samme gener, og der er det samme antal med blå og brune øjne. Men folk bliver tykkere, selvom genpuljen er den samme, siger han.

Ifølge professor Thorkild I.A. Sørensen er de psykosociale og socioøkonomiske livsvilkår også afgørende.

– Jo vanskeligere vilkår, jo mere fedme. Vi ved desværre fortsat meget lidt om, hvordan de styrer, hvor meget fedt kroppen ophober, siger han og påpeger, at der også er nogle mennesker, som har en kraftigt virkende fejl i generne, som kan sammenlignes med den, der afgør øjenfarven.

- Den genetiske indflydelse, som den nu engang måles, er almindeligvis ikke så stærk som ved højde og øjenfarve, men der er sjældne typer fedme, hvor det er ligeså stærkt, siger han.